Službeni glasnik BiH, broj 79/24

Na osnovu člana IV. 4. a) Ustava Bosne i Hercegovine, Parlamentarna skupština Bosne i Hercegovine, na 22. sjednici Predstavničkog doma, održanoj 22. oktobra 2024. godine, i na 15. sjednici Doma naroda, održanoj 12. novembra 2024. godine, usvojila je

**ZAKON**  
  
  
**O DOPUNAMA ZAKONA O PLAĆAMA I DRUGIM NAKNADAMA U SUDSKIM I TUŽILAČKIM INSTITUCIJAMA NA NIVOU BOSNE I HERCEGOVINE**

**Član 1.**

U Zakonu o plaćama i drugim naknadama u sudskim i tužilačkim institucijama na nivou Bosne i Hercegovine ("Službeni glasnik BiH", br. 90/05, 32/07 i 77/20) iza člana 7. dodaje se novi član 7a. koji glasi:  
  
"Član 7a.  
  
Naknada za obavezno dežurstvo ili pripravnost za rad  
  
1. Sudijama i tužiocima pripada naknada na osnovu vremena provedenog u obaveznom dežurstvu ili pripravnosti za rad srazmjerno vremenu trajanja obaveznog dežurstva ili pripravnosti za rad.  
  
2. Visinu, uslove i način ostvarivanja naknade iz stava 1. ovog člana utvrdit će Vijeće ministara Bosne i Hercegovine posebnom odlukom."

**Član 2.**

Iza člana 18a. dodaje se novi član 18b. koji glasi:  
  
"Član 18b.  
  
Troškovi smještaja i naknada za odvojeni život za stručno osoblje  
  
1. Stručno osoblje iz člana 17. ovog zakona ima pravo na troškove smještaja i naknadu za odvojeni život u skladu s podzakonskim aktom koji donosi Vijeće ministara Bosne i Hercegovine, shodno odredbama Zakona o plaćama i naknadama u institucijama Bosne i Hercegovine.  
  
2. Stručno osoblje iz člana 17. ovog zakona ima pravo na troškove za smještaj u visini propisanoj podzakonskim aktom iz stava 1. ovog člana za rukovodeće državne službenike iz člana 7. stav 1. tačka a) alineja 2) Zakona o državnoj službi u institucijama Bosne i Hercegovine, a pravo na naknadu za odvojeni život pod uslovom i u visini utvrđenoj podzakonskim aktom iz stava 1. ovog člana za zaposlene u institucijama Bosne i Hercegovine."

**Član 3.**

Ovaj Zakon stupa na snagu osmog dana od dana objavljivanja u "Službenom glasniku BiH".

Broj 01,02-02-1-649/24  
12. novembra 2024. godine  
Sarajevo  
Predsjedavajući  
Predstavničkog doma  
Parlamentarne skupštine BiH  
**Nebojša Radmanović**, s. r

Predsjedavajući  
Doma naroda  
Parlamentarne skupštine BiH  
Dr. **Dragan Čović**, s. r.